Frank Aaen (EL), 2008-05-27:
Enhedslisten støtter, at det skal være nemmere at oprette nye erhvervsvirksomheder.
Vi ønsker bare nogle andre metoder end dem, der er peget på i det her forslag, for det, vi mener der er brug for at kunne støtte, er muligheden for at kunne oprette kollektivt ejede virksomheder, det vil sige, hvis man vil lave kooperativer, eller hvis en kommune ønsker at oprette en virksomhed, fordi de har et godt produkt inden for velfærdsområdet, som de mener at kunne sælge til andre, eller tilsvarende for en region.
Vi ønsker i det hele taget, at vi får meget mere fokus på alternative ejerformer inden for erhvervslivet, inden for produktionen, hvor vi undgår, at alting skal gøres op i, om det bare er for profit, men hvor vi i højere grad vil kigge på behov.
Derfor vil jeg også sige, at når vi støtter eller vil støtte - i nogle tilfælde har støttet - at man opretter nye erhvervsvirksomheder, skal der jo være fornuft i det.
Så skal det være, fordi man vil starte produktion af økologi, så skal det være, fordi man vil starte produktion af vedvarende energi eller andre ting, som der umiddelbart er et samfundsmæssigt behov for, og ikke bare, fordi det er en eller anden snedig fidus, som man kan tjene en masse penge på, typisk i øvrigt tjene nogle skattepenge på, og det er jo baggrunden for rigtig mange af de selvstændige virksomheder, vi har i Danmark.
Det er jo rendyrket skattespekulation, og det ser vi ikke nogen som helst grund til at opfordre til at gøre endnu nemmere, end det er i dag.
Så vil jeg sige, at hver eneste gang der kommer sådan et forslag om at støtte de små erhvervsdrivende, indeholder det altid ordet skat, og jeg har aldrig helt forstået, hvorfor man er så forelsket i det område, når man skal starte virksomheder, for skattebesparelser kommer jo kun dem til gode, der tjener penge.
Altså, har man ikke overskud, er man nystartet iværksætter, har man jo ikke nogen fordel af, at skatten bliver sat ned - det er den jo så i øvrigt blevet til hudløshed.
Der har man jo først fordel af en skattefidus, når man for alvor er begyndt at tjene penge.
Og så vil jeg sige, at hvis det er sådan, at Dansk Folkeparti er så glad for at støtte små erhvervsdrivende, hvorfor har man så hældt penge i milliarder og atter milliarder ud af statskassen til gavn for banker, forsikringsselskaber og andre store virksomheder.
Det er da misbrug af penge, hvis det er sådan, at det er de små erhvervsdrivende, som man er særlig glad for.
Man kunne også kigge på nogle andre ting, f.eks. EU-regler om udbud, som gør det meget vanskeligt for små virksomheder at klare sig.
Man kunne også kigge på indkøbsaftaler, som dem staten har indrettet og udvidet, og som også gør det meget svært for små lokale erhvervsdrivende.
Der er jo nogle ting, man kunne tage fat i der, hvis det var sådan, men man har jo gjort det modsatte.
Hvis det var sådan, at man ønskede at lette den administrative byrde, skulle man tage og kigge på alle de ordninger, der er lavet, hvor man til gavn for erhvervslivet har indført en særregel, f.eks. at man, hvis man er erhvervsdrivende, kan man få lov til at købe en bil på gule plader.
Alle herinde ved, hvilket morads det har ført os ud i, at mennesker kan købe en billig bil, luksusbil, bare de påstår, at det er til erhvervsformål, og hvor vi så efterfølgende skal undersøge, om de bruger den til private formål, og skattevæsenet skal rende rundt til rockkoncerter ovre i Jylland for at se efter, om bilerne er blevet brugt i modstrid med reglerne.
I stedet for at have den slags regler, burde man sige: Er der et formål inden for erhvervslivet, vi vil støtte, så giver vi dem penge til at støtte det i stedet for at lave en fidus, det være sig gulpladeordninger og den slags ting eller skatteordninger, hvor vi hver eneste gang skal ud og lave værnsregler, fordi folk snyder, hvis de kan komme af sted med det.
Det er jo desværre den oplevelse, der er, og derfor er skattevæsenet og Økonomi- og Erhvervsministeriet nødt til hele tiden at komme med indviklede regler for at forhindre, at regler, der skulle tilgodese erhvervslivet, bliver misbrugt til helt andre formål.
Skulle der laves en kommission, skulle det være en kommission, der gennemså skattelovgivningen og erhvervslovgivningen for støtteordninger til erhvervslivet og så efter, om ikke de kunne saneres, så vi på den måde både i Erhvervs- og Økonomiministeriet og i Skatteministeriet kunne slippe for en masse arbejde med at rende rundt og kontrollere, at ordningerne kun bliver brugt til det formål, de var tiltænkt, og ikke til alle mulige andre former for snyd.
Det ville jo også gøre, at små erhvervsdrivende slap for hele tiden at skulle have ansat en revisor for at kunne udnytte reglerne.
Det er jo også det, vi ser.
Det er jo ikke så stort et problem for en stor virksomhed, der har et stort revisionskontor og en stor regnskabsafdeling.
De kan godt finde ressourcer til at udnytte alle fiduserne, hvorimod det er meget vanskeligere for den lille erhvervsdrivende at gøre det, og derfor gør de det måske ikke, og hvis de gør det, er det et ualmindelig stort papirarbejde, de skal igennem.
Det var jo den slags ting, man skulle kigge på i stedet for igen at snakke f.eks. om lavere skat.
Så vi kan altså ikke støtte forslaget, men en kommission, der rydder op i de mærkelige erhvervs- og skatteregler, der er til gavn for erhvervslivet, vil vi meget gerne støtte.